Πρόταση απόφασης του Συμβουλίου σχετικά με τη θέση της Κοινότητας στο συμβούλιο σύνδεσης όσον αφορά τη συμμετοχή της Εσθονίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης (98/C 205/07) COM(1998) 308 τελικό - 98/0172(CNS)

(Υποβλήθηκε από την Επιτροπή στις 18 Μαΐου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 126 και 127, σε συνδυασμό με το άρθρο 228 παράγραφος 3 πρώτο εδάφιο,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι η ευρωπαϊκή συμφωνία για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, άρχισε να ισχύει την 1η Φεβρουαρίου 1998 7

ότι, σύμφωνα με το άρθρο 108 της ευρωπαϊκής συμφωνίας και με το παράρτημα Χ, η Εσθονία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις κυρίως στους τομείς της κατάρτισης, της νεολαίας και της εκπαίδευσης, και ότι οι όροι συμμετοχής της Εσθονίας στις δραστηριότητες αυτές θα αποφασιστούν από το συμβούλιο σύνδεσης 7

ότι η απόφαση 819/94/ΕΚ του Συμβουλίου, της 6ης Δεκεμβρίου 1994, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση, (εφεξής «Leonardo da Vinci» (1) και ιδίως το άρθρο 9 παράγραφος 1, η απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, για την έγκριση της τρίτης φάσης του προγράμματος «Νεολαία για την Ευρώπη» (2), και ιδίως το άρθρο 7 παράγραφος 4 και η απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, για τη θέσπιση κοινοτικού προγράμματος δράσης στον τομέα της εκπαίδευσης (εφεξής «Socrates») (3), και ιδίως το άρθρο 7 παράγραφος 3, προβλέπουν ότι τα προγράμματα αυτά θα είναι ανοιχτά στη συμμετοχή των συνδεδεμένων χωρών της Κεντρικής Ευρώπης σύμφωνα με τους όρους που περιέχουν τα συμπληρωματικά πρωτόκολλα των συμφωνιών σύνδεσης για τη συμμετοχή σε κοινοτικά προγράμματα,

ΑΠΟΦΑΣΙΖΕΙ:

Η θέση που θα λάβει η Κοινότητα στο συμβούλιο σύνδεσης το οποίο συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας αφετέρου, όσον αφορά τη συμμετοχή της Εσθονίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης, συνίσταται στο συνημμένο σχέδιο απόφασης του συμβουλίου σύνδεσης.

(1) ΕΕ L 340 της 29.12.1994.

(2) ΕΕ L 87 της 20.4.1995.

(3) ΕΕ L 87 της 20.4.1995.

Σχέδιο απόφασης του συμβουλίου σύνδεσης ΕΚ-Εσθονίας για την έγκριση των όρων συμμετοχής της Εσθονίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης

ΤΟ ΣΥΜΒΟΥΛΙΟ ΣΥΝΔΕΣΗΣ:

Έχοντας υπόψη την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Εσθονίας, αφετέρου, και ιδίως το άρθρο 108,

Εκτιμώντας:

ότι, σύμφωνα με το άρθρο 108 της ευρωπαϊκής συμφωνίας και το παράρτημά της Χ, η Εσθονία μπορεί να συμμετέχει σε κοινοτικά προγράμματα πλαίσια, ειδικά προγράμματα, σχέδια ή άλλες δράσεις στους τομείς της κατάρτισης, της νεολαίας και της εκπαίδευσης 7

ότι, σύμφωνα με το ίδιο άρθρο, οι όροι και προϋποθέσεις συμμετοχής της Εσθονίας στις δραστηριότητες αυτές αποφασίζονται από το συμβούλιο σύνδεσης,

ΑΠΟΦΑΣΙΖΕΙ:

Άρθρο 1

Η Εσθονία συμμετέχει στα προγράμματα της Ευρωπαϊκής Κοινότητας Leonardo da Vinci, Socrates και Νεολαία για την Ευρώπη, σύμφωνα με τους όρους και τις προϋποθέσεις των παραρτημάτων Ι και ΙΙ που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση εφαρμόζεται για το διάστημα διάρκειας των προγραμμάτων Leonardo da Vinci, Socrates και Νεολαία για την Ευρώπη.

Άρθρο 3

Η παρούσα απόφαση αρχίζει να ισχύει την πρώτη ημέρα του μήνα που έπεται της έγκρισής της.

ΠΑΡΑΡΤΗΜΑ Ι

Όροι και προϋποθέσεις συμμετοχής της Εσθονίας στα προγράμματα Leonardo da Vinci, Socrates και Νεολαία για την Ευρώπη

1. Η Εσθονία συμμετέχει σε όλες τις δραστηριότητες των προγραμμάτων Leonardo da Vinci, Socrates και Νεολαία για την Ευρώπη (εφεξής, «τα προγράμματα»), σύμφωνα, εκτός αν προβλέπεται αλλιώς στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που ορίζονται στην απόφαση αριθ. 819/94/ΕΚ, για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση, στην απόφαση αριθ. 818/95/ΕΚ για την έγκριση της τρίτης φάσης του προγράμματος «Νεολαία για την Ευρώπη», και στην απόφαση αριθ. 819/95/ΕΚ για τη θέσπιση του κοινοτικού προγράμματος δράσης στον τομέα της εκπαίδευσης «Socrates».

2. - Οι όροι υποβολής, αξιολόγησης και επιλογής των αιτήσεων που αφορούν επιλέξιμα θεσμικά όργανα, οργανισμούς και ιδιώτες της Εσθονίας είναι ίδιοι με τους όρους που ισχύουν για επιλέξιμα θεσμικά όργανα, οργανισμούς και ιδιώτες της Κοινότητας.

- Οι δραστηριότητες γλωσσικής προετοιμασίας και κατάρτισης αφορούν τις επίσημες γλώσσες της Κοινότητας. Σε εξαιρετικές περιπτώσεις, μπορούν να γίνουν δεκτές άλλες γλώσσες εφόσον το απαιτεί η εφαρμογή του προγράμματος.

3. Για να διασφαλιστεί η ευρωπαϊκή διάσταση των προγραμμάτων, τα διεθνικά έργα και οι δραστηριότητες που προτείνει η Εσθονία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός αποφασίζεται στο πλαίσιο της υλοποίησης των προγραμμάτων, αφού ληφθούν υπόψη η φύση των δραστηριοτήτων, ο αριθμός των εταίρων ενός δεδομένου έργου και ο αριθμός των χωρών που συμμετέχουν στα προγράμματα. Δεν είναι επιλέξιμα για χρηματοδότηση από την Κοινότητα, τα έργα και οι δραστηριότητες που υλοποιούνται αποκλειστικά μεταξυ της Εσθονίας και των χωρών ΕΖΕΣ που είναι μέρη της συμφωνίας για τον ΕΟΧ, ή άλλων τρίτων χώρων, περιλαμβανομένων και αυτών που έχουν συνάψει συμφωνία σύνδεσης με την Κοινότητα, οι οποίες μπορούν να συμμετέχουν στα προγράμματα.

4. Σύμφωνα με τους όρους των σχετικών διατάξεων των αποφάσεων για τα προγράμματα Leonardo da Vinci, Socrates και Νεολαία για την Ευρώπη, η Εσθονία παρέχει τις αναγκαίες δομές και μηχανισμούς σε εθνικό επίπεδο και λαμβάνει όλα τα κατάλληλα μέτρα για να εξασφαλίσει τον εθνικό συντονισμό και την οργάνωση της υλοποίησης των προγραμμάτων.

5. Η Εσθονία καταβάλλει ετήσια συνεισφορά στον γενικό προϋπολογισμό της Ευρωπαϊκής Ένωσης ώστε να καλυφθεί το κόστος που προκύπτει από τη συμμετοχή της στα προγράμματα (βλέπε παράρτημα ΙΙ).

Η επιτροπή σύνδεσης έχει τη δυνατότητα να προσαρμόζει τη συνεισφορά αυτή, όταν κρίνει σκόπιμο.

6. Τα κράτη μέλη της Κοινότητας και η Εσθονία καταβάλλουν κάθε δυνατή προσπάθεια, εντός του πλαισίου των ισχυουσών διατάξεων, ώστε να διευκολύνουν την ελεύθερη διακίνηση και διαμονή σπουδαστών, διδασκόντων, διοικητικού προσωπικού των πανεπιστημίων, νέων και άλλων προσώπων που είναι επιλέξιμα για τα προγράμματα και που μετακινούνται μεταξύ Εσθονίας και κρατών μελών της Κοινότητας με σκοπό τη συμμετοχή τους σε δραστηριότητες που καλύπτονται από την παρούσα απόφαση.

7. Με την επιφύλαξη των αρμοδιοτήτων της Επιτροπής των Ευρωπαϊκών Κοινοτήτων και του Ελεγκτικού Συνεδρίου της Κοινότητας όσον αφορά την παρακολούθηση και την αξιολόγηση των προγραμμάτων, σύμφωνα με τις αποφάσεις για τα προγράμματα Leonado da Vinci, Socrates και Νεολαία για την Ευρώπη (άρθρα 10, 9 και 8 αντίστοιχα), η συμμετοχή της Εσθονίας στα προγράμματα παρακολουθείται συνεχώς από κοινού από την Εσθονία και την Επιτροπή των Ευρωπαϊκών Κοινοτήτων. Η Εσθονία υποβάλλει στην Επιτροπή σχετικές εκθέσεις και συμμετέχει σε άλλες δραστηριότητες που ορίζονται από την Κοινότητα για το σκοπό αυτό.

8. Με την επιφύλαξη των διαδικασιών που αναφέρονται στο άρθρο 6 της απόφασης για το Leonardo da Vinci, στο άρθρο 6 της απόφασης για τη Νεολαία για την Ευρώπη και στο άρθρο 4 της απόφασης για το Socrates, η Εσθονία προσκαλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών προγράμματος. Η Επιτροπή ενημερώνει την Εσθονία σχετικά με τα αποτελέσματα των τακτικών αυτών συνεδριάσεων.

9. Η γλώσσα που χρησιμοποιείται στη διαδικασία υποβολής αιτήσεων, στις συμβάσεις, στις εκθέσεις που υποβάλλονται, καθώς και σε άλλες διοικητικές διαδικασίες για το πρόγραμμα, είναι μία από τις επίσημες γλώσσες της Κοινότητας.

ΠΑΡΑΡΤΗΜΑ ΙΙ

Χρηματοδοτική συνεισφορά της Εσθονίας στα προγράμματα Leonardo da Vinci, Socrates και Νεολαία για την Ευρώπη

1. Η χρηματοδοτική συνεισφορά της Εσθονίας καλύπτει τα ακόλουθα:

- επιχορηγήσεις ή άλλη χρηματοδοτική στήριξη από τα προγράμματα προς εσθονούς συμμετέχοντες,

- χρηματοδοτική στήριξη από τα προγράμματα για τη λειτουργία των εθνικών φορέων, όπου αυτό ισχύει,

- πρόσθετες διοικητικές δαπάνες για τη διαχείριση των προγραμμάτων από την Επιτροπή, οι οποίες προκύπτουν από τη συμμετοχή της Εσθονίας.

2. Για κάθε οικονομικό έτος, το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν από τα προγράμματα οι εσθονοί δικαιούχοι δεν θα υπερβαίνει τη συνεισφορά που καταβάλλει η Εσθονία αφού αφαιρεθούν οι πρόσθετες διοικητικές δαπάνες.

Στην περίπτωση που η συνεισφορά της Εσθονίας στο γενικό προϋπολογισμό των Ευρωπαϊκών Κοινοτήτων, μετά από αφαίρεση του πρόσθετου διοικητικού κόστους, είναι υψηλότερη από το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν εσθονοί δικαιούχοι ή εθνικοί φορείς από τα προγράμματα, η Επιτροπή των Ευρωπαϊκών Κοινοτήτων μεταφέρει το υπόλοιπο στο επόμενο οικονομικό έτος και το αφαιρεί από τη συνεισφορά του επόμενου έτους. Αν εξακολουθήσει να υπάρχει υπόλοιπο μετά την ολοκλήρωση των προγραμμάτων, το αντίστοιχο ποσό επιστρέφεται στην Εσθονία.

3. Leonardo da Vinci

Η ετήσια συνεισφορά της Εσθονίας θα είναι 850 000 Ecu από το 1998. Από το ποσό αυτό, 55 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Εσθονίας.

4. Socrates

Η ετήσια συνεισφορά της Εσθονίας θα είναι:

- 197 000 Ecu το 1998 για τη συμμετοχή της στο κεφάλαιο ΙΙ (σχολική εκπαίδευση, Comenius) και στο κεφάλαιο ΙΙΙ (οριζόντια μέτρα). Από το ποσό αυτό, 13 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Εσθονίας.

- 626 000 Ecu το 1999 για τη συμμετοχή της στο πλήρες πρόγραμμα Socrates, περιλαμβανομένου του κεφαλαίου Ι (Erasmus). Από το ποσό αυτό, 41 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Εσθονίας.

5. Νεολαία για την Ευρώπη

Η ετήσια συνεισφορά της Εσθονίας θα είναι:

- 171 000 Ecu το 1998 για συμμετοχή στις ενέργειες Α1 και Β1,

- 267 000 Ecu το 1999 για συμμετοχή σε όλες τις ενέργειες του προγράμματος, με εξαίρεση την ενέργεια Δ.

Από τα ποσά αυτά, ετήσιο ποσό 11 000 Ecu το 1998 και 17 000 Ecu το 1999, θα καλύψει τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Εσθονίας.

6. Θα ισχύει ο δημοσιονομικός κανονισμός που εφαρμόζεται στον γενικό προϋπολογισμό των Ευρωπαϊκών Κοινοτήτων, κυρίως όσον αφορά τη διαχείριση της συνεισφοράς της Εσθονίας.

Μετά την έναρξη ισχύος της παρούσας απόφασης, και στις αρχές του 1999, η Επιτροπή θα απευθύνει στην Εσθονία πρόσκληση για την καταβολή συνεισφοράς αντίστοιχης με τη συμμετοχή της στο κόστος, σύμφωνα με την παρούσα απόφαση.

Η συνεισφορά αυτή εκφράζεται σε Ecu και καταβάλλεται σε τραπεζικό λογαριασμό της Επιτροπής σε Ecu.

Ο υπολογισμός της ετήσιας συνεισφοράς βασίζεται στη συμμετοχή που προκύπτει σε ένα πλήρες οικονομικό έτος. Στην περίπτωση που η απόφαση του συμβουλίου σύνδεσης αρχίσει να ισχύει κατά τη διάρκεια ενός έτους, η συνεισφορά για το εν λόγω έτος θα προσαρμοστεί αφού ληφθεί υπόψη ο βαθμός υλοποίησης των προγραμμάτων το συγκεκριμένο έτος.

Η Εσθονία καταβάλλει τη συνεισφορά της στο ετήσιο κόστος που ορίζει η παρούσα απόφαση, σύμφωνα με την πρόσκληση καταβολής της συνεισφοράς, το αργότερο τρεις μήνες από την αποστολή της εν λόγω πρόσκλησης. Οποιαδήποτε καθυστέρηση της συνεισφοράς συνεπάγεται την καταβολή τόκου από την Εσθονία επί του εναπομένοντος οφειλόμενου ποσού την ημερομηνία λήξης της προθεσμίας. Το επιτόκιο αντιστοιχεί σε αυτό που ισχύει, σύμφωνα με το Ευρωπαϊκό Ταμείο Νομισματικής Συνεργασίας για το μήνα της προθεσμίας, για τις πράξεις του σε Ecu (1), προσαυξημένο κατά 1,5 %.

7. Η Εσθονία καταβάλλει τις πρόσθετες διοικητικές δαπάνες που αναφέρονται στις παραγράφους 3, 4 και 5 από τον κρατικό της προϋπολογισμό.

8. Από το εναπομένον κόστος συμμετοχής της στο πρόγραμμα Leonardo da Vinci, που αναφέρεται στην παράγραφο 3, η Εσθονία θα καταβάλει από τον κρατικό της προϋπολογισμό 455 000 Ecu το 1998 και το 1999. Με την επιφύλαξη των τακτικών διαδικασιών προγραμματισμού του Phare, θα καταβληθεί ποσό 340 000 Ecu από το ετήσιο κονδύλιο των εθνικών προγραμμάτων του Phare για το 1998 και το 1999.

Από το εναπομένον κόστος συμμετοχής της στο πρόγραμμα Socrates, που αναφέρεται στην παράγραφο 4, η Εσθονία θα καταβάλει από τον κρατικό της προϋπολογισμό 86 000 Ecu το 1998 και 285 000 Ecu το 1999. Με την επιφύλαξη των τακτικών διαδικασιών προγραμματισμού του Phare, θα καταβληθούν ποσά 98 000 Ecu και 300 000 Ecu από το ετήσιο κονδύλιο των εθνικών προγραμμάτων του Phare για το 1998 και το 1999 αντίστοιχα.

Από το εναπομένον κόστος συμμετοχής της στο πρόγραμμα Νεολαία για την Ευρώπη, που αναφέρεται στην παράγραφο 5, η Εσθονία θα καταβάλει από τον κρατικό της προϋπολογισμό 89 000 Ecu το 1998 και 139 000 Ecu το 1999. Με την επιφύλαξη των τακτικών διαδικασιών προγραμματισμού του Phare, θα καταβληθούν ποσά 71 000 Ecu και 111 000 Ecu από το ετήσιο κονδύλιο των εθνικών προγραμμάτων του Phare για το 1998 και το 1999 αντίστοιχα.

(1) Ισοτιμία που δημοσιεύεται μηνιαίως στην Επίσημη Εφημερίδα των Ευρωπαϊκών Κοινοτήτων σειρά C.